Samordningsnummer

Samordningsnummer er et svensk identititetsnummer for personer som ikke er folkeregistrerte i Sverige, men som har kontakt med landets myndigheter. Nummeret tilsvarer det norske D-nummeret.

Samordningsnummer er et nummer som anvendes av svenske myndigheter som identitet på personer som ikke er folkeregistrert i Sverige, eksempelvis som ikke har oppholdstillatelse, men likevel er registrert. Det kan gjelde for utenlandske personer som arbeider midlertidig i landet, eksempelvis i påvente av vedtak om politisk asyl, eller som pendler fra et naboland og behøver å kunne betale skatt i Sverige og for dermed å bli berettiget til sykepenger. Det kan også gjelde personer som kortvarig studerer ved universitet, er sjømann på svensk fartøy, eier sommerhus og/eller svenskregistrert bil, øvelseskjører, behøver svensk førerkort, blir tiltalt, settes i fengsel. Personene kan senere få personnummer om de bosetter seg i Sverige, og har i så fall både samordningsnummer og personnummer, selv om det er personnumret som da skal anvendes. De som har et personnummer eller et samordningsnummer beholder det selv om de flytter utenlands.

Nummeret har samme oppbygning som et personnummer, men med tallet 60 lagt til fødselsedatoen. Om personen eksempelvis er født den 1. januar 1970 så er samordningsnummeret på formen 700161-XXXX. Asylsøkere mottar et «LMA-kort» som arbeidstillatelse, der samordningsnummeret er påført.

Skattekontoret tildeler samordningsnummer på forespørsel fra høyskoler og visse myndigheter som Skatteverket, Rikspolisstyrelsen, Försäkringskassan, Arbetsförmedlingen, passmyndighet og Sjöfartsverket, samt Regeringskansliet (Utenriksdepartementet) for diplomater og andre som omfattes av loven (1976:661) om immunitet og privilegier. Skatteverket krever at man er folkeregistrert i Sverige, det vil si at man har et personnummer, for å utferdige ID-kort, og kan ikke utferdige sådant med kun et samordningsnummer som grunnlag.

Bestemmelser om samordningsnummer finnes i 18 a § folkbokföringslagen (1991:481).

Historikk og statistikk 
Samordningsnummer ble innført i Sverige 1. januar 2000. Behovet oppsto ved økt antall kontakter med utenlandske statsborgere, delvis som resultat av EU-medlemskapet, som eksempelvis hadde anledning til å kjøpe sommerhus. En egen nummerserie var motivert av risikoen for at personnumrene skulle ta slutt for visse datoer.

Frem til 2010 hadde 400 000 personer fått tildelt samordningsnummer. Av disse ble det anslått at 150 000 bodde og arbeidet i Sverige. Frem til 2017 hadde 750 000 personer fått samordningsnummer. Mange av disse befant seg ikke lenger i Sverige, og mange hadde også fått et personnummer.

I 2017 skjerpet Skatteverket reglene for tildeling, slik at det i mange tilfeller ble et krav om arbeidstillatelse for å få ut samordningsnummer, og at man kan nekte personer samordningsnummer om legitimasjonen hadde vist seg å være falsk. Asylsøkere måtte innlevere kopi av sitt LMA-kort, og måtte få nytt vedtak om arbeidstillatelse. De kompliserte reglene bidro til at år 2016 kun en av seks asylsøkere hadde de tillstånd som kreves for å få arbeide i Sverige i tiden de venter på asylvedtak, og nå kommer denne gruppen til å få enda vanskeligere å få samordningsnummer.

Kritikk

Kriminalitet 
I 2019 hevdet «Dagens Nyheter» at 45% av 873 000 personer med samordningsnummer ikke hadde sannsynliggjort sin identitet, at gränspolisen hadde mistet kontrollen på hvem som befant seg i landet, og at et parallellsamfunn hadde vokst fram. Et hundretalls utenlandske borgere med samordningsnummer var registrert på samme adresse i Stockholm. Det ble antatt at mange av disse hadde falske ID-dokumenter og utnyttet systemet i kriminell hensikt. Det ble avdekket at samordningsnummeret ble utnyttet av såkalte «bilmålvakter» og at det i registrene fantes over 700 personer med samordningsnummer som hver sto som eier av flere enn ti kjøretøy.

Byråkrati 
Asylsøkere får hverken personnummer eller samordningsnummer hvis de ikke har et arbeidsforhold, men det kreves ofte et nummer for å søke arbeid.

Referanser

Eksterne lenker
Information från Skatteverket

Svensk samfunn
Personidentifikasjon
Numre